CELEX: 32018D1222
Language: da
Date: 2018-09-05 00:00:00
Title: Kommissionens afgørelse (EU) 2018/1222 af 5. september 2018 om forslaget til borgerinitiativ »End the Cage Age« (meddelt under nummer C(2018) 5829)

10.9.2018   
               
               
                  DA
               
               
                  Den Europæiske Unions Tidende
               
               
                  L 227/7
               
            
         KOMMISSIONENS AFGØRELSE (EU) 2018/1222
         af 5. september 2018
         om forslaget til borgerinitiativ »End the Cage Age«
         
            
               (meddelt under nummer C(2018) 5829)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Emnet for forslaget til borgerinitiativ »End the Cage Age« er følgende: »Flere hundrede millioner husdyr holdes i bure det meste af deres liv, og det påfører dem store lidelser. Vi opfordrer Kommissionen til at sætte en stopper for denne umenneskelige behandling af husdyr.«
                  
               
                     (2)
                  
                  
                     Målene for forslaget til borgerinitiativ er følgende: »Bure påfører hvert år et enormt stort antal husdyr lidelser. De er grusomme og unødvendige, da systemer uden bure er et holdbart alternativ. Kommissionen opfordres derfor til at foreslå lovgivning, der forbyder anvendelsen af: bure til æglæggende høner, kaniner, hønniker, forældredyr til slagtekyllinger og æglæggende høns, vagtler, ænder og gæs, farebokse til søer, sobokse, såfremt disse ikke allerede er forbudt, og individuelle kalvebokse, såfremt disse ikke allerede er forbudt.«
                  
               
                     (3)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (5)
                  
                  
                     Der kan vedtages en EU-retsakt til gennemførelse af traktaterne for så vidt angår de bestemmelser, der er nødvendige for at virkeliggøre målsætningerne for den fælles landbrugspolitik, herunder forbud mod anvendelse af bure i forbindelse med landbrugsproduktion, på grundlag af artikel 43, stk. 2, i TEUF.
                  
               
                     (6)
                  
                  
                     For så vidt angår målsætningen om, at Kommissionen skal fremsætte forslag til en retsakt om forbud i forbindelse med landbrugsproduktion, falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne, jf. forordningens artikel 4, stk. 2, litra b).
                  
               
                     (7)
                  
                  
                     Derudover er der i overensstemmelse med artikel 3, stk. 2, i forordningen blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
                  
               
                     (8)
                  
                  
                     Forslaget til borgerinitiativ »End the Cage Age« bør derfor registreres —
                  
               VEDTAGET DENNE AFGØRELSE:
         
            Artikel 1
            
               1.   Forslaget til borgerinitiativ »End the Cage Age« registreres hermed.
            
            
               2.   Støttetilkendegivelser til dette forslag til borgerinitiativ kan indsamles på grundlag af en forståelse af, at forslaget har til formål at udvirke et forslag til en retsakt fra Kommissionen om forbud i forbindelse med landbrugsproduktion.
            
         
         
            Artikel 2
            Denne afgørelse træder i kraft den 11. september 2018.
         
         
            Artikel 3
            Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativ »End the Cage Age«, der repræsenteres ved Léopoldine Charbonneaux og Olga Kikou, der fungerer som kontaktpersoner.
         
         
            Udfærdiget i Bruxelles, den 5. september 2018.
            
               
                  På Kommissionens vegne
               
               Frans TIMMERMANS
               
                  Næstformand
               
            
         
         
            (1)  EUT L 65 af 11.3.2011, s. 1.